‘Nou is jy in die k*k’; toe skiet hyDie agterruit van André Smit se bakkie nadat dit deur die koeël getref is. Foto: Verskaf Smit het aan Maroela Media gesê hy was omstreeks 18:30 op pad terug van Bloemfontein toe hy ŉ wit VW Caddy agter hom opgemerk het. Volgens Smit het die motor kort-kort tot teenaan hom gery en dan weer verbygejaag en stadig voor hom gery. Smit het later besluit om langs die pad af te trek waarna die Caddy agter hom stilgehou het. “Ek het nader gestap om die man te vra wat sy storie is, toe hy vir my sê: ‘Nou is jy in die k*k’. Hy het ŉ skoot in my rigting afgevuur en ek het teruggehardloop na my bakkie toe. Die tweede skoot het deur my bakkie se agterruit gegaan,” het hy gesê. Smit kon daarin slaag om die motor se registrasienommer te kry en het dadelik die polisie gebel. Die man is glo kort daarna in ŉ nabygeleë informele nedersetting in hegtenis geneem. “Dit is ŉ baie groot skok wanneer jy skielik skote hier om jou hoor klap. Dit is net God wat my beskerm het. En danksy die polisie se flink optrede kan ek weet ons land se paaie is veiliger van een misdadiger,” het hy gesê. Sers. Ian Gaobepe, polisiewoordvoerder, het bevestig dat ŉ 29-jarige man in hegtenis geneem is. Hy sal Vrydag in die Brandfort-landdroshof verskyn op aanklag van poging tot moord.